钦定古今图书集成/方舆汇编/职方典/第1314卷 > 《东莞县迁学记》王中行
## 钦定古今图书集成/方舆汇编/职方典/第1314卷 > 《东莞县迁学记》王中行

东莞，故郡也。后为监郡，监榜犹在。及为县，地轶赋伙，
长材秀民之战艺有司者，倍他邑士而馆之，宜称。邑
左三里许，有闯于榛菅间者，曰：“学也。”栋宇绵蕞，弦诵
寂寥，今几何年哉？余领邑未阅月，士襜然前曰：“岁久
室老，学宜新；莽藂兽逸，地宜革。”诘其地，以一二对。鸠
众往瞻，与故址相唯，阿其孰从违欤？谨按《唐史志》：“东
广名山二邑之黄岭其一也。官廨释刹之直是者，率
非匹。有山自东来，矫而南，去邑有百馀步，正与黄岭
相宾主。中彝外旷，地属黎氏。余一叩而得之，若天造
地设，有待然者。遂进邑士答之曰：‘兹化本也。既得卜，
不容以丰俭计’。”于是以撙用储赢，一徙而新之。僦工
市材，一准外直。门庑殿堂，层而立，翼庑为斋，两相向。
因直庐而阁之为堂缀职掌有位，庖廪有所。其故祭
器不如式，一切更而足之，下至席榻亦具备。向之荒
者治，庳者敞，险者豁，阙者备。视故规，岂直什伯欤？学
成，尚以都养卢粥公田，辍网租，民亩失籍者悉归焉。
岁入倍于曩，且增弟子员以充之。自经始至讫工，凡
再稔而后就。其为邑士地，无丝发靳。士于此而不专
心讲习，尚可他诿耶？大凡遂序党庠，一为秀异，设于
他民，若无与焉者。渐仁摩义，乃根于此。古之学明伦
而已，读书作文，馀习也。然则淬励成就，固为秀异，望
其版于他民者，幸毋曰“邑学之无意于我也。”是役也，
邑尉陈颖实先后之，余则揭阳王中行云。淳熙十五
年戊申八月记。